《湖中晚霁》
唐代·常建

湖广舟自轻，江天欲澄霁。是时清楚望，气色犹霾曀。

踟蹰金霞清，波上日初丽。烟虹落镜中，树木生天际。

杳杳涯欲辨，蒙蒙云复闭。言乘星汉明，又睹寰瀛势。

微兴从此惬，悠然不知岁。试歌沧浪清，遂觉乾坤细。

岂念客衣薄，将期永投袂。迟回渔父间，一雁声嘹唳。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。